मिथिनोगोनां बाथ्रा दि 1952 मायथाइयाव दाजेननाय समाव थुनलाइ आफादनि मुङा ‘बड’ साहित्य सभा’सोमोन उनाव बेखौ बर’ रावनि मुडव “बर’ थुनलाइ आफाद’ मुङै मुं होनाय जायो। बर’ थुनलाइ आफादनि दाजेननाय एबा गायसंनजेननाय आफादगिरिया डिमासा फिसा सानसे समनि आसामनि सोलोंथाइ मनश्री जयभद्र हागजेरमोन आरो गाहाइ नेहाथारियाबो डिमासा फिसा स’नाराम थावसेनमोन आरो लोगो नेहाथारिया ज’गेन्द्र नाथ बसुमतारीमोन। आसामनि ‘चीन’ तिब्बतबर्मी रावफोलेरनि गेदेमा बर’ गुदियारि बर’ फिसाफोरखौ आरो रावफोरखौ फोथांना लाखिना फेहेरनो फुवारनो 1952 मायथाइनिफ्राय थुनलाइ आफाद दानानै नाजाबोनाय जाबोदों | बिदिनो बर’ थुनलाइ आफादनि नाजानायाव आरो नारसिननायाव आसाम सरकारा बर’ रावखौ सोलोंथाइनि बिजों हिसाबै 1963 मायथाइयाव गोदोनि ग’बालपारा जिल्लानि क’कराझार महकुमा आरो दिनैनि क’कराझार जिल्ला, सिरां जिल्लानि गोबां बर’ थाग्रा ओनसोलनि गुदि फरायसालिफोराव जागायजेननाय जायो । बेनि उनावसो लासै लासै गोदोनि दरं जिल्ला आरो दिनैनि अदालगुरि जिल्लायाव आरो बेनि उनाव आथिखालनि बागसा जिल्ला, श’नितपुर, कामरुप, लखिमपुर, धेमाजि, नगाव, कार्बिआंलं, ग’बालपारा आरो उनथाराव ग’लाघाट, शिबसागर जिलाथिं खायफा बर’ फिसा थानाय ओनसोलाव बर’ बिजोंनि फरायसालि गायस’ननाय जायो।